Document ID: 32007R0077

KOMMISSIONENS FORORDNING (EF) Nr. 77/2007
af 26. januar 2007
om fastsættelse af en procentsats for godkendelse af kontrakter om frivillig destillation af bordvin
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismerne (1), særlig artikel 63a, stk. 5, og
ud fra følgende betragtninger:
(1)
I artikel 63a i forordning (EF) nr. 1623/2000 fastsættes der gennemførelsesbestemmelser til ordningen for den destillation af vin, der er nævnt i artikel 29 i Rådets forordning (EF) nr. 1493/1999 (2). Det drejer sig om subventioneret og frivillig destillation, der har til formål at støtte vinmarkedet og fremme fortsat forsyning af konsumalkoholsektoren. Med henblik herpå indgås der kontrakter mellem vinproducenter og destillationsvirksomheder. Medlemsstaterne meddelte senest den 15. januar 2007 disse kontrakter til Kommissionen.
(2)
For produktionsåret 2006/07 var der adgang til destillation i perioden 1. oktober-23. december. På grundlag af de mængder vin, som der ifølge medlemsstaternes meddelelser til Kommissionen er indgået kontrakter for, må det fastslås, at mængderne er så store, at de er uforenelige med de disponible budgetmidler og overstiger afsætningsmulighederne for konsumalkohol. Der må derfor fastsættes en generel procentsats for, hvor stor en del af de til destillation anmeldte mængder der kan godkendes.
(3)
Ifølge artikel 63a, stk. 6, første afsnit, i forordning (EF) nr. 1623/2000 godkender medlemsstaterne destillationskontrakterne i en periode, der begynder den 30. januar. Denne forordning bør derfor træde i kraft straks -
UDSTEDT FØLGENDE FORORDNING:
Artikel 1
For de mængder af vin, som der er indgået kontrakter for som meddelt Kommissionen efter artikel 63a, stk. 4, i forordning (EF) nr. 1623/2000 senest den 15. januar 2007, godkendes højst 86,99 %.
Artikel 2
Denne forordning træder i kraft på dagen for offentliggørelsen i De Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. januar 2007.

Labels: 11
17
6